作者:薛能
標題:折楊柳十首
內容:華清高樹出離宮，南陌柔條帶暖風。誰見輕陰是良夜，瀑泉聲畔月明中。洛橋晴影覆江船，羌笛秋聲濕塞煙。閑想習池公宴罷，水蒲風絮夕陽天。嫩綠輕懸似綴旒，路人遙見隔宮樓。誰能更近丹墀種，解播皇風入九州。暖風晴日斷浮埃，廢路新條發釣臺。處處輕陰可惆悵，後人攀處古人栽。潭上江邊嫋嫋垂，日高風靜絮相隨。青樓一樹無人見，正是女郎眠覺時。汴水高懸百萬條，風清兩岸一時搖。隋家力盡虛栽得，無限春風屬聖朝。和風煙樹九重城，夾路春陰十萬營。唯向邊頭不堪望，一株憔悴少人行。窗外齊垂旭日初，樓邊輕暖好風徐。遊人莫道栽無益，桃李清陰卻不如。眾木猶寒獨早青，禦溝橋畔曲江亭。陶家舊日應如此，一院春條綠繞廳。帳偃纓垂細複繁，令人心想石家園。風條月影皆堪重，何事侯門愛樹萱。